Актыўнасць праявілі камуністы і падчас абмеркавання даклада. Слова бралі Аляксандр Лабейка, Уладзімір Шчука, Галіна Былінская, Уладзімір Чабан, Пётр Карповіч, Анатоль Марціновіч. Прапановы гучалі розныя: ад скарачэння колькасці міліцыі, каб сэканоміць грошай на рамонт дарог, да павелічэння колькасці міліцыянераў і прыцягнення іх да працэсаў вытворчасці прадукцыі (такі вопыт выкарыстоўвае Паўночная Карэя). Яшчэ прапаноўвалася ўвесці льготы на лекі тым, каму болей за 75 год, а для тых, у каго пенсія меншая за 400 рублёў, платныя медпаслугі зрабіць бясплатнымі. Наконт ільгот было б нядрэнна, пагаджаліся з прамоўцамі іх таварышы, але гэта пытанне вырашаецца на зусім іншым узроўні, наш узровень, мясцовы, — гэта вырашэнне мясцовых жа праблем. Адна з іх — частка дарогі да Цэнтральнага рынка, на падыходзе да яго з вуліцы Луначарскага такія ямы, што старому чалавеку, ды яшчэ з сумкамі, можна зачапіцца і ўпасці. А летняя касьба травы да самага кораня, што аж пыл стаіць у парку? Вось пра што трэба гаварыць, вось якія пытанні трэба ўзнімаць перад мясцовай уладай. У іх ліку і пытанне пра помнік Леніну: дзе ён, чаму не адноўлены за столькі гадоў? Зрэшты, члены Кампартыі на справаздачным сходзе былі крытычныя не толькі да іншых, але і да саміх сябе, і пагадзіліся з тым, што патрэбна быць не проста назіральнікамі, а больш актыўнымі ўдзельнікамі жыцця, агітатарамі і прапагандыстамі ідэй камунізму. Работу бюро раённай партарганізацыі ўсе выступаючыя прапанавалі прызнаць здавальняючай. Упэўненасць у тым, што ў новым справаздачным перыядзе ўся гэта работа пойдзе больш актыўна, выказаў Генадзь Ліпскі. Ён падзякаваў за давер, які яму аказалі таварышы па партыі, аднагалосна прагаласаваўшы і выбраўшы яго сакратаром раённай арганізацыі Кампартыі Беларусі, і паабяцаў прыкласці ўсе намаганні, каб работа пайшла больш актыўна і давала большы плён.